Oqtay Ağayev

Oqtay Cəfər oğlu Ağayev () — azərbaycanlı müğənni, Azərbaycan Respublikasının xalq artisti (2000).Azərbaycan Respublikası Prezidentinin fərdi təqaüdüçüsü (11 iyun 2002)

 Həyatı 
Oqtay Ağayev 1934-cü ildə Bakıda dünyaya gəlib. Babası Ədalət Partiyasının sədri olub. 1937-ci ildə partiyanın digər üzvləri kimi o da SSRİ-nin Komi bölgəsinə sürgün edilib. Digər "xalq düşmənləri" kimi onun da ailəsinin başına müsibətlər gətirilib. Bütün var-dövlətləri, evləri əllərindən çıxandan sonra Bəhram Ağayevin ailəsi babalarının İçərişəhərdəki evində qalmalı olublar.

O.Ağayevin uşaqlıq illəri müharibə dövrünə təsadüf etdiyi üçün çox çətin keçib. Sənətkar musiqini uşaqlıqdan sevib. 1953-cü ildə Asəf Zeynallı adına Musiqi texnikumuna daxil olub. Müəllimi Sofya İvanovna Xalfen olub. Təxminən 78 yaşlı bu qadın özü də müğənnilik edib. O, Oqtaya vokalın sirlərini öyrədib, onun vokalist kimi inkişafında böyük zəhmət çəkib.

Əsgərlikdən qayıdandan sonra O. Ağayev Firudin Mehdiyevin sinfində təhsilini davam etdirib. Firudin Mehdiyev konservatoriyada ölməz Bülbülün sinfini bitirmişdi və texnikumda dərs deməyə başlamışdı. O. Ağayev Azərbaycanda olan iki böyük estrada orkestrinin hər ikisində solist kimi fəaliyyət göstərib. 1970-ci ilə qədər Rauf Hacıyevin, 1984-cü ilədək isə Tofiq Əhmədovun rəhbərliyi ilə Radio və Televiziya Estrada Orkestrinin solisti olub.

O. Ağayev dünyanın bir sıra xarici ölkələrində (Əlcəzair, Mərakeş, Polşa, Çexoslovakiya, Bolqarıstan, Rumıniya və s.), keçmiş SSRİ-nin bütün respublikalarında qastrol səfərlərində olub, Kreml Sarayında 11 konsert verib.

O. Ağayev kino sənətində də fəaliyyət göstərib. Vaqif Mustafayevin ""Yapon" və yaponiyalı" filmində milis rəisi rolunda çəkilib. "O qızı tapın", "Dağlarda döyüş" və başqa filmlərdə mahnılar ifa edib. Oxuduğu mahnıların 200-dən çoxu lentə yazılıb.
Ürək-damar xəstəliyindən əziyyət çəkən xalq artisti Oqtay Ağayev 2006-cı il, noyabrın 14-də vəfat edib. Rəşid Behbudov adına Dövlət Mahnı teatrında vida mərasimi keçiriləndən sonra Yasamal qəbirstanlığında torpağa tapşırılıb.

 Filmoqrafiya 
Abşeron ritmləri (film, 1970) (tammetrajlı musiqili-bədii televiziya filmi) — filmdə iştirak
Bakı bağları. Buzovna (film, 2007) 
Dağlarda döyüş (film, 1967)
Xatirələr sahili (film, 1972)
Konsert proqramı (film, 1971) (I)
Mahnı qanadlarında (film, 1972)
O qızı tapın (film, 1970)
Oqtay Ağayev. Ötən günlər (film, 2004)
Şərikli çörək (film, 1969)
Toyda görüş (film, 1970)
"Yapon" və yaponiyalı (film, 1990)

 İstinadlar 

 Xarici keçidlər 
 Oqtay Ağayevin anım günüdür
 Oqtay Ağayevin Yasamal qəbristanlığında yerləşən məzarının yeri: Google Maps

Kateqoriya:Azərbaycan müğənniləri
Kateqoriya:SSRİ müğənniləri
Kateqoriya:Azərbaycan aktyorları
Kateqoriya:Bakıda doğulanlar
Kateqoriya:Bakıda vəfat edənlər
Kateqoriya:Yasamal qəbiristanlığında dəfn olunanlar
Kateqoriya:SSRİ kişi müğənniləri
Kateqoriya:Azərbaycan Respublikası Prezidentinin fərdi təqaüdçüləri
Kateqoriya:XX əsr müğənniləri
Kateqoriya:XXI əsr müğənniləri
Kateqoriya:XX əsr aktyorları
Kateqoriya:SSRİ aktyorları